Nuuskommentaar: Zindzi Mandela sterf midde erge polariseringZindzi Mandela (Foto: Twitter) Zindzi Mandela, oudste dogter van Nelson Mandela en Winnie Madikizela-Mandela, se dood is volgens sommige kommentators uiters ontydig. Nadat sy van erge haatspraak, nogal as ambassadeur, beskuldig is, het sy haar effektief van haar pa se nalatenskap gedistansieer en haar by dié van haar ewe omstrede ma geskaar – al word sy as die groot gees agter die totstandkoming van die Nelson Mandela-stigting beskou. Nou het Zindzi gesterf en na berig word, word sy in kommunikasie veral op sosiale media tot heldin verhef en geprys. In effek word haar woorde, wat reeds soveel polarisasie tot gevolg gehad het, net groter impak gegee. Maroela Media het omvattend berig oor Zindzi se gewraakte woorde, Lees gerus hier en hier. Zindzi se dood kom te midde van raspolarisering in groot dele van die wêreld, wat saamval met die sleurstroom wat die Black Lives Matter-beweging bied. Black Lives Matter het ook ’n impak op Suid-Afrika, wat juis nie nog ’n rytuig vir polarisering nodig het nie. Die regering het skynbaar instinktief sy steun aan die beweging toegesê, terwyl dit “toevallig” met ’n nuwe vlaag van plaasmoorde, of plaasaanvalle met gruwelike wreedhede saamgeval het. Haar dood val ook saam met die regering se planne, gelaai met rasse-ondertone, om grondonteiening sonder vergoeding af te dwing. Dit val ook saam met diskriminasie teenoor wit mense wanneer dit verband hou met noodhulp as gevolg van Covid-19. Pres. Cyril Ramaphosa het ’n dure grondwetlike plig om doeltreffend aandag te gee aan die polarisasie. In sy toespraak vir die nasie Sondagaand het dit trouens geklink of hy besef in watter dilemma hy homself bevind, en wou hy skynbaar begin regmaak toe hy sy toespraak met ’n Afrikaanse “goeie naand” begin het. Maar toe sterf Zindzi, en gaan veel, veel meer van Ramaphosa verwag word. Hoe moet ons, die slagoffers van Zindzi se kubertong, nou optree? Met standvastige ordentlikheid. Terwyl dit nou so mode is dat miljoene rande gesteel word om ’n deel vir peperduur begrafnisse te betaal, sal ons en ons burgerlike organisasies, stellig moet gereed wees om te praat as geld wat baie nodig is om die slagoffers van Covid-19 te help, gespandeer word op iemand wat die land soveel skade berokken het.